### NN 86/2025 (4.6.2025.), Pravilnik o izmjenama i dopunama Pravilnika o označavanju uzgojnih instalacija, praćenju radnji na uzgajalištima i sljedivosti tijekom uzgoja plavoperajnih tuna (Thunnus thynnus)

MINISTARSTVO POLJOPRIVREDE, ŠUMARSTVA I RIBARSTVA

1174

Na temelju članka 18.b stavka 5. i članka 35.a stavka 4. Zakona o akvakulturi (»Narodne novine«, br. 130/17., 111/18., 144/20., 30/23. i 14/24.) i članka 38. stavka 3. Zakona o sustavu državne uprave (»Narodne novine«, br. 66/19. i 155/23.) ministar poljoprivrede, šumarstva i ribarstva, uz prethodnu suglasnost ministra vanjskih i europskih poslova, donosi

PRAVILNIK

O IZMJENAMA I DOPUNAMA PRAVILNIKA O OZNAČAVANJU UZGOJNIH INSTALACIJA, PRAĆENJU RADNJI NA UZGAJALIŠTIMA I SLJEDIVOSTI TIJEKOM UZGOJA PLAVOPERAJNIH TUNA (Thunnus thynnus)

Članak 1.

U Pravilniku o označavanju uzgojnih instalacija, praćenju radnji na uzgajalištima i sljedivosti tijekom uzgoja plavoperajnih tuna (Thunnus thynnus) (»Narodne novine« br. 63/22. i 53/23.) članak 2. mijenja se i glasi:

»(1) Ovim Pravilnikom osigurava se provedba Uredbe (EU) br. 2023/2053 Europskog parlamenta i Vijeća od 13. rujna 2023. godine o uspostavi višegodišnjeg plana upravljanja plavoperajnom tunom u istočnom Atlantiku i u Sredozemnom moru, izmjeni uredaba (EZ) br. 1936/2001, (EU) 2017/2107 i (EU) 2019/833 te stavljanju izvan snage Uredbe (EU) 2016/1627 (SL L 238/1, 27. 9. 2023., u daljnjem tekstu: Uredba (EU) br. 2023/2053) u dijelu koji se odnosi na uzgoj plavoperajnih tuna (u daljnjem tekstu: tuna).

(2) Ovaj Pravilnik usklađen je s Preporukom Međunarodne komisije za zaštitu atlantskih tuna (ICCAT – International Commission for the Conservation of Atlantic Tunas, u daljnjem tekstu: ICCAT) 24-05, kojom se uspostavlja višegodišnji plan zaštite i upravljanja za plavoperajnu tunu u istočnom Atlantiku i Sredozemnom moru.«.

Članak 2.

U članku 3. stavku 1. točki 6. riječi: »lokacija na moru koja je jasno određena« zamjenjuju se riječima: »morsko područje koje je jasno definirano«.

Stavak 2. mijenja se i glasi:

»(2) Ostali pojmovi koji se koriste u ovom Pravilniku imaju jednako značenje kao pojmovi u Uredbi (EU) br. 2023/2053 i Zakonu o akvakulturi (»Narodne novine«, br. 130/17., 111/18., 144/20., 30/23. i 14/24.) (u daljnjem tekstu: Zakon).«.

Članak 3.

Članak 7. mijenja se i glasi:

»(1) Prije početka ribolovne sezone plivaricama tunolovkama, Ministarstvo dodjeljuje jedinstveni identifikacijski broj (»broj kaveza«) svakom kavezu povezanom s uzgajalištima, uključujući kaveze koji se upotrebljavaju za prijevoz ribe do uzgajališta.

(2) Svaki uzgojni kavez mora biti označen s najmanje dvije oznake koje su postavljene na suprotnim stranama prstena kaveza.

(3) Oznake kaveza iz stavka 2. ovoga članka moraju biti ispisane na čvrstim, fiksiranim pločama, najmanjih dimenzija 30x100 cm i istaknute na vidljivom mjestu na okviru kaveza, najmanje 1 m iznad površine mora, ispisane u boji koja je kontrastna pozadini na koju se nanosi, slovima i brojevima ne manjim od 20 cm, debljine linije od najmanje 4 cm.

(4) U svrhe kontrole, oznake kaveza iz stavka 2. i 3. ovoga članka u svakom trenutku moraju biti vidljive i čitljive te bez mogućnosti manipulacije.

(5) Svakom uzgojnom kavezu mora biti dodijeljeno sidreno mjesto koje je unutar lokacije uzgajališta i mora imati identifikacijski broj koji se sastoji od slova HRVSM nakon kojih slijede zadnje četiri znamenke broja koji je dodijeljen pojedinoj lokaciji u GISR-u i tri znamenke koje označavaju redni broj sidrenog mjesta (HRVSMXXXX/YYY).

(6) Prazan uzgojni kavez može se, nakon završetka ribolovne sezone plivaricama tunolovkama, prenamijeniti u transportni kavez i obrnuto.

(7) Svaki uzgojni kavez mora imati predviđen najmanje jedan otvor koji predstavlja vrata koja su zatvorena s odvojivim mrežnim tegom. Sva prebacivanja tuna obavljaju se isključivo kroz vrata kaveza.

(8) Nositelj dozvole dužan je osigurati postavljanje i uklanjanje plombi Ministarstva na sva vrata uzgojnih kaveza u kojima se nalazi tuna unutar uzgajališta u skladu s Prilogom 19. ovoga Pravilnika.

(9) Nositelj dozvole dužan je bez odgode obavijestiti Ministarstvo o oštećenju, uništenju ili nestanku oznake kaveza ili plombi putem elektroničke pošte na adresu ribarska.inspekcija@mps.hr.

(10) Nositelj dozvole dužan je voditi evidenciju o zaduženim plombama i čuvati je 3 godine.«.

Članak 4.

U članku 8. stavku 2. riječi: »72 sata« zamjenjuju se riječima: »48 sati«.

U stavku 4. riječi: »24 sata« zamjenjuju se riječima: »48 sati«.

Članak 5.

U članku 9. stavku 5. iza riječi: »akvakultura@mps.hr« dodaju se riječi: »i ribarska.inspekcija@mps.hr«.

Članak 6.

U članku 10. iza stavka 6. dodaje se novi stavak 7. koji glasi:

»(7) U slučajevima iz stavka 5. ovoga članka, razlika veća od 10 % nakon provedene istrage, predstavlja neispunjavanje obaveze nositelja dozvole osiguranja pune sljedivosti tijekom uzgoja iz članka 35.a stavka 2. Zakona o akvakulturi.«.

Dosadašnji stavci 7. – 12. postaju stavci 8. – 13.

Članak 7.

U članku 11. iza stavka 3. dodaju se novi stavci 4. – 8. koji glase:

»(4) Iznimno od stavka 2., izlov plavoperajne tune s uzgajališta do 1 000 kg dnevno i najviše 50 tona po uzgajalištu godišnje, a s ciljem opskrbe tržišta svježom plavoperajnom tunom, može se odobriti i bez prisustva ICCAT regionalnog promatrača pod uvjetom da ribarski inspektor nadzire cjelokupnu operaciju na terenu u 100 % takvih izlova, te ovjerava izlovljene količine u sustavu eBCD.

(5) U slučajevima izlova iz stavka 4., nositelji dozvole su dužni do zadnjeg dana u mjesecu dostaviti tjedni plan izlova za naredni mjesec te su, u slučaju potrebe, dužni staviti na raspolaganje svoje brodske kapacitete ribarskoj inspekciji za potrebe provođenja nadzora.

(6) U slučajevima izlova iz stavak 4. nositelji dozvole dužni su u Zahtjevu za izlov iz stavka 3. naznačiti da traže odobrenje izlova bez prisustva ICCAT regionalnog promatrača.

(7) Izlov iz stavka 4. ovoga Pravilnika može se odobriti jednom tjedno po nositelju dozvole.

(8) Ukoliko nositelj dozvole ima potrebe za izlovom iz stavka 4. više od jednog izlova tjedno, može mu se odobriti dodatni dan izlova.«.

Dosadašnji stavak 4. postaje stavak 9.

U dosadašnjem stavku 5. koji postaje stavak 10. iza riječi: »akvakultura@mps.hr« dodaju se riječi: »i ribarska.inspekcija@mps.hr«.

Stavak 6. briše se.

Dosadašnji stavci 7. – 12. postaju stavci 11. – 16.

Članak 8.

U članku 12. stavku 2. riječi: »72 sata« zamjenjuju se riječima: »48 sati«.

Članak 9.

U članku 13. iza stavka 10. dodaje se stavak 11. koji glasi:

»(11) U slučajevima iz stavka 9. ovoga članka, odstupanje veće od 5 % utvrđeno temeljem provedene istrage, predstavlja neispunjavanje obaveze osiguranja pune sljedivosti tijekom uzgoja iz članka 35.a stavka 2. Zakona o akvakulturi.«.

Članak 10.

U članku 14. stavku 7. na kraju rečenice briše se točka i dodaju riječi: »i ribarska.inspekcija@mps.hr.«.

U stavku 8. na kraju rečenice briše se točka i dodaju riječi: »i ribarska.inspekcija@mps.hr.«.

Članak 11.

U članku 15. stavku 2. riječi: »72 sata« zamjenjuju se riječima: »48 sati«.

Stavak 3. mijenja se i glasi:

»(3) Prebacivanje tuna iz uzgojnog kaveza na uzgajalištu davatelja u transportni kavez mora biti odobreno u skladu s poglavljem V (Kontrolne mjere), odjeljkom 6. (Prebacivanje) i člankom 51. Uredbe (EU) 2023/2053.«.

Iza stavka 4. dodaje se novi stavak 5. koji glasi:

»(5) Iznimno od članka 9. stavka 11. ovoga Pravilnika, u slučajevima kada se prebacuje cijeli kavez s tunom s jednog uzgajališta na drugo, ne provodi se snimanje stereoskopskom i podvodnom video kamerom.«.

Dosadašnji stavak 5. postaje stavak 6.

Članak 12.

Naslov iznad članka 16. mijenja se i glasi:

»OGRANIČENJE RADNJI, VIDEONADZOR I INSPEKCIJSKI NADZOR«

U članku 16. ispred stavka 1. dodaje se oznaka: »(1)«.

Iza stavka 1. dodaju se stavci 2. i 3. koji glase:

»(2) U svrhu osiguravanja djelotvornog praćenja i kontrole radnji na uzgajalištu, nositelji dozvole dužni su uspostaviti sustav videonadzora.

(3) Nositelj dozvole dužan je omogućiti ribarskoj inspekciji pristup snimkama sustava videonadzora na uzgajalištu.«.

Članak 13.

U članku 17. stavku 5. riječi: »prije nadzora ribarske inspekcije« brišu se.

Iza stavka 6. dodaje se stavak 7. koji glasi:

»(7) Za tune iz stavka 4. ovog članka, nositelj dozvole dužan je u roku od pet dana dostaviti dokumentaciju o zbrinjavanju nus­proizvoda s podacima o broju jedinki, masi pojedinačne jedinke i podacima na oznaci iz stavka 4.ovog članka, putem elektroničke pošte na adrese ribarska.inspekcija@mps.hr i akvakultura@mps.hr.«.

Članak 14.

Prilog 19. zamjenjuje se novim Prilogom 19. koji je tiskan uz ovaj Pravilnik i njegov je sastavni dio.

Članak 15.

Ovaj Pravilnik stupa na snagu prvoga dana od dana objave u »Narodnim novinama«, osim članka 16. stavka 2. koji je dodan člankom 12. ovoga Pravilnika i stupa na snagu 1. siječnja 2026.«.

Klasa: 022-01/23-01/7

Urbroj: 525-12/815-25-7

Zagreb, 20. svibnja 2025.

Potpredsjednik Vlade
 i ministar
 David Vlajčić, v. r.

PRILOG 19.

POSTUPAK PLOMBIRANJA KAVEZA I UKLANJANJA PLOMBI

Opis postupka:

Nositelj dozvole dužan je, osigurati stavljanje plombi Ministarstva na sva vrata uzgojnih kaveza unutar uzgajališta u kojima se nalazi tuna i snimati postupak stavljanja plombi podvodnom kamerom. Snimka mora omogućiti identifikaciju plombe i kontrolu postupka postavljanja plombi na vrata kaveza. Plombe se postavljaju na način da se na svaka vrata kaveza postavlja pet plombi i to po jedna plomba u kutove vrata uzgojnog kaveza s one strane odakle se otvaraju, jedna na sredinu vrata s one strane odakle se otvaraju, te sa svake strane jedna plomba na pola visine vrata. U slučaju kad su vezice plombi prekratke potrebno je spojiti dvije ili više plombi u lanac, kako bi se osiguralo da mogu obuhvatiti konope vrata. Brojeve plombi po pojedinim vratima kaveza nositelj dozvole dužan je upisati u prikaz plana uzgajališta.

Prije svake operacije na uzgajalištu koja podrazumijeva otvaranje vrata kaveza potrebno je provjeriti plombe koje su postavljene na vrata kaveza (dokaz je snimka podvodne video kamere). Nakon što se zadnja tuna iz bilo koje operacije prebaci u kavez vrata se zatvaraju i stavljaju nove plombe.

Skidanje plombi sa vrata kaveza i otvaranje vrata provodi se isključivo uz prethodno odobrenje i u prisutnosti ribarske inspekcije.

Slika 1. Shematski prikaz stavljanja plombi na vrata kaveza koja se otvaraju s gornje strane

![](/files/_web/sluzbeni-dio/2025/133327/images/8529.jpg)

Slika 2. Fotografija plombe

![](/files/_web/sluzbeni-dio/2025/133327/images/8521.jpg)